Aimee blaas in 2 groot rugbytoetse | Netwerk24
Aimee Barrett-Theron, Suid-Afrika se voorste vroueskeidsregter, sal die blaser in die openingstoets vir die November-reeks van vrouerugby wees. Amerika en Nieu-Seeland sal mekaar in Chicago pak.
Aimee Barrett-Theron. Foto: Gallo Images
Barrett-Theron sal ook op 24 November die fluitjie blaas in die toets tussen Engeland en Ierland op Twickenham.
Sy is die enigste Suid-Afrikaner op die skeidsregterspaneel vir vrouetoetse. Engeland, Ierland, Italië en Frankryk is die ander lande wat verteenwoordig word.
Dit is 'n groot jaar vir vrouerugby, met 15 toetse wat geskeduleer is om tussen 3 en 27 November plaas te vind. Die toetse sal in Amerika, Engeland, Spanje, Frankryk, Italië, Skotland, Ierland en Wallis aangebied word.
Die Springbok-vrouespan sal in drie toetse teen Wallis, Spanje en Italië in aksie wees.
Barrett-Theron se aanstelling volg op 'n merkwaardige jaar waarin sy ook in Augustus die wedstryd tussen die SWD-Arende en die Luiperds in die Curriebeker se Eerste Liga behartig het.